Fleksibilitet i en travl tid - og ny Gazelle-pris | Berlingske Business
Fleksibilitet i en travl tid - og ny Gazelle-pris
Hos Personale-match rekrutterer de medarbejdere til faste stillinger, men de tilbyder også vikarløsninger, som kan gå over i faste ansættelser – en Try’n’Hire løsning– kaldes det. Her har virksomheder samt medarbejdere en prøvetid på tre måneder, hvor de kan se hinanden an for herefter eventuelt at fastansætte medarbejderen.
Samme konsulent i hele forløbet
Når en virksomhed henvender sig til Personale-match eller bliver kontaktet, så er det den samme konsulent, der følger opgaven hele vejen. Det betyder blandt andet, at konsulenten er ude og ’mærke’ virksomheden og møde de involverede mennesker, ligesom det er konsulentens ansvar at finde det rette match.
”Vi kan godt mærke, at mange virksomheder har sparet HR-funktionen væk under krisen, så i dag benytter mange sig af vores ekspertise til rekruttering, så det ikke pludselig er regnskabschefens ansvar,” udtaler Susan Larsen, rekrutteringschef hos Personale-match.
Den rette vikar til opgaven
Der er rigtig travlt på vikarområdet, og det er en vigtig opgave at finde de helt rette mennesker med de rette kompetencer, som kan træde hurtigt til - det sætter mange håndværksmestre blandt andre stor pris på.
”Den fleksibilitet der er i at kunne hyre folk, når en opgave eksempelvis nærmer sig sin afslutning, og dagbøderne truer i horisonten, er en stor fordel. De kan få kvalificeret arbejdskraft fra dag til dag, der står klar i arbejdstøj, sikkerhedssko og med værktøj, som ikke først skal bruge flere dage på at komme ind i opgaven,” siger Susan Larsen og tilføjer, at det selvfølgelig er vigtigt at overholde alle overenskomster og kende til lokalaftaler, så der ikke opstår uro på arbejdspladsen.
Tilfredse kunder og vikarer giver resultater
Hos Personale-match oplever de mange tilfredse kunder, som benytter dem igen, såvel som mange af deres medarbejdere vender tilbage, når vikararbejdet passer ind i deres arbejdsliv. Det betyder fremgang i omsætningen.
”Hos Personale-match er vi stolte over at blive kåret til Gazelle-virksomhed. For det første er kåringen en anerkendelse af, at vi gør noget rigtigt. Dernæst er det et stort skulderklap til alle vores dygtige medarbejdere, der til daglig arbejder fokuseret på at yde den bedste service for vore kunder - ganske få virksomheder bliver Børsen Gazelle, endnu færre opnår titlen to gange,” udtaler Susan Larsen.